As **guerras ilirias** foron unha serie de guerras entre a República Romana e a rexión de Iliria liderada polos ardieos.

Na primeira guerra iliria, que durou desde o 229 a. C. ata o 228 a. C. a preocupación de Roma era que o comercio a través do mar Adriático aumentase despois da primeira guerra púnica nun momento no que o poder de ardieos aumentaba baixo a raíña Teuta. Os ataques de piratas ilirios aos barcos comerciais dos aliados itálicos de Roma e a morte dun enviado romano chamado *Coruncanius* por orde de Teuta, levaron ao senado romano a enviar un exército ao mando dos cónsules Lucio Postumio Albino e Cneo Fulvio Centumalo. Roma expulsou as guarnicións ilirias dunha serie de cidades gregas, incluíndo *Epidamnos*, *Apollonia*, *Corcira*, *Pharos* e estableceu un protectorado sobre estas cidades gregas. Os romanos tamén axudaron a Demetrio de Faros para contrarrestar o poder de Teuta.

A segunda guerra iliria durou dende o 220 a. C. ata o 219 a. C. No 219, a República Romana estaba en guerra cos celtas da Galia Cisalpina, e comezaba a segunda guerra púnica con Cartago. Estas distraccións deron a Demetrio o tempo que necesitaba para construír unha nova frota de guerra iliria. Liderando esta frota de 90 naves, Demetrio navegou ao sur de *Lissus*, violando o seu tratado anterior e comezando a guerra. A frota de Demetrio atacou por primeira vez Pilos, onde capturou 50 barcos despois de varios intentos. Desde Pilos, a frota navegou cara ás Cícladas, reprimindo calquera resistencia que atoparon no camiño. Demetrio, confiado, enviou unha frota a través do Adriático e, coas forzas ilirias divididas, a cidade fortificada de *Dimale* foi capturada pola frota romana ao mando de Lucio Emilio Paulo. Desde Dimale a frota dirixiuse cara a *Pharos*, as forzas de Roma derrotaron aos ilirios e Demetrio fuxiu a Macedonia, onde se converteu nun conselleiro de confianza na corte de Filipe V de Macedonia, e alí permaneceu ata a súa morte en *Messene* en 214 a. C.

En 171 a. C. o rei ilirio Xencio ( *Gentius* ) aliouse cos romanos contra os macedonios. Pero en 169 a. C. cambiou de bando e aliouse con Perseo de Macedonia. Durante a terceira guerra iliria, en 168 a. C. detivo dous legados romanos e destruíu as cidades de *Apollonia* e *Dyrrhachium* ( Durrës ), que estaban aliadas con Roma. Foi derrotado en Scodra por unha forza romana ao mando de Lucio Anicio Galo, e en 167 a. C. foi levado a Roma como cativo para participar no triunfo de Galo, despois de que fora internado en *Iguvium*.

Notas
-----

1. 1 2 3 4  Wilkes, J. J. (1992). *The Illyrians*. ISBN 0-631-19807-5.
2. ↑  "Appian, Illyrian Wars". *perseus.tufts.edu*. Consultado o 2023.
3. ↑  Zock, Paul A. (1998). *Ancient Rome: An Introductory History*. University of Oklahoma Press. ISBN 978-0806130934.
4. ↑  Eckstein, Arthur (1994). "Polybius, Demetrius of Pharus and the Origins of the Second Illyrian War". *Classical Philology* **89** (1).
5. ↑  Ayrault Dodge, Theodore (1995). *Hannibal: A History of the Art of War Among the Carthaginians and Romans Down to the Battle of Pydna, 168 B.C*. ISBN 0-306-80654-1.
6. 1 2 3 4  Polibio: O ascenso do Imperio Romano, Libro 6.16
7. ↑  F. Jones, Nicholas (1987). *Public Organization in Ancient Greece: A Documentary Study*. ISBN 0-87169-176-0.
8. ↑  Drogo Montagu, John (2000). *Battles of the Greek and Roman Worlds: A Chronological Compendium of 667 Battles to 31Bc, from the Historians of the Ancient World*. ISBN 1-85367-389-7.

Véxase tamén
------------

* Iliria
* Ilirios
* Historia de Albania